(33)

Za potrebe ovih Smjernica: (1) „aktivni poljoprivrednik” znači poljoprivrednik kako država članica odredi u svojem strateškom planu u okviru ZPP-a (20) u skladu s člankom 4. stavkom 5. Uredbe (EU) 2021/2115; (2) „jednokratna potpora” znači potpora koja nije dodijeljena na temelju programa potpora; (3) „nepovoljna klimatska prilika koja se može izjednačiti s prirodnom nepogodom” znači nepovoljni vremenski uvjeti, kao što su mraz, oluje i tuča, led, obilna ili dugotrajna kiša ili ozbiljna suša, koji u sektoru poljoprivrede uništavaju više od 30 % prosječne proizvodnje izračunane na temelju prethodnog trogodišnjeg ili četverogodišnjeg razdoblja odnosno trogodišnjeg prosjeka za prethodno petogodišnje ili osmogodišnje razdoblje nakon isključivanja najviše i najniže vrijednosti; u sektoru šumarstva, više od 20 % šumskog potencijala; (4) „savjet” znači cjelokupno savjetovanje pruženo u okviru jednog ugovora; (5) „poljoprivredna djelatnost” znači djelatnost kako država članica odredi u svojem strateškom planu u okviru ZPP-a u skladu s člankom 4. stavkom 2. Uredbe (EU) 2021/2115; (6) „poljoprivredna površina” znači bilo koja površina kako država članica odredi u svojem strateškom planu u okviru ZPP-a u skladu s člankom 4. stavkom 3. Uredbe (EU) 2021/2115; (7) „poljoprivredno gospodarstvo” znači jedinica koja se sastoji od zemljišta, prostora i objekata koji se upotrebljavaju za primarnu poljoprivrednu proizvodnju; (8) „poljoprivredni proizvod” znači proizvodi navedeni u Prilogu I. Ugovoru, osim proizvoda ribarstva i akvakulture navedenih u Prilogu I. Uredbi (EU) br. 1379/2013 Europskog parlamenta i Vijeća (21); (9) „sektor poljoprivrede” znači svi poduzetnici koji se bave primarnom poljoprivrednom proizvodnjom te preradom i stavljanjem na tržište poljoprivrednih proizvoda; (10) „poljoprivredno-šumarski sustavi” znači sustavi korištenja zemljišta u kojima se na istom zemljištu uzgajaju stabla i obavljaju poljoprivredne djelatnosti; (11) „potpora” znači svaka mjera koja ispunjava sve kriterije utvrđene u članku 107. stavku 1. Ugovora; (12) „intenzitet potpore” znači bruto iznos potpore izražen kao postotak prihvatljivih troškova, prije odbitka poreza ili drugih naknada; (13) „program potpora” znači svaki akt na temelju kojeg se, bez potrebe za daljnjim provedbenim mjerama, mogu dodjeljivati pojedinačne potpore poduzetnicima koji su utvrđeni u tom aktu na općenit i apstraktan način te svaki akt na temelju kojeg se potpora koja nije povezana s određenim projektom može dodijeliti jednom ili više poduzetnika na neodređeno razdoblje i/ili u neodređenom iznosu; (14) „po tržišnim uvjetima” znači da se uvjeti transakcije između ugovornih stranaka ne razlikuju od onih koji bi bili utvrđeni između neovisnih poduzetnika te da nema naznaka tajnog dogovaranja; za svaku transakciju koja proizlazi iz otvorenog, transparentnog i bezuvjetnog postupka smatra se da zadovoljava načelo transakcija po tržišnim uvjetima; (15) „biosigurnosne mjere” znači mjere upravljanja i fizičke mjere osmišljene kako bi se smanjio rizik od unošenja, razvoja i širenja bolesti na, iz i unutar: (a) populacije životinja, ili (b) objekta, zone, kompartmenta, sredstava prijevoza ili bilo kojih drugih postrojenja, prostora ili lokacija; (16) „matična knjiga” znači matična knjiga kako je predviđeno u članku 2. točki 12. Uredbe (EU) 2016/1012 Europskog parlamenta i Vijeća (22); (17) „strateški plan u okviru ZPP-a” znači strateški plan u okviru ZPP-a kako je navedeno u članku 1. stavku 1. točki (c) Uredbe (EU) 2021/2115; (18) „kapitalizirani radovi” znači radovi koje poduzima sam poljoprivrednik ili ih poduzimaju njegovi radnici na poljoprivrednom gospodarstvu i kojima se stvara vrijednost; (19) „programi sekvestracije ugljika” znači programi potpora povezani s praksama upravljanja zemljištem koje dovode do povećanja skladištenja ugljika u živoj biomasi, mrtvoj organskoj tvari i tlima poboljšanjem hvatanja ugljika i/ili smanjenjem ispuštanja ugljika u atmosferu; (20) „katastrofalan događaj” znači nepredviđen događaj biotičke ili abiotičke naravi nastao zbog ljudskog djelovanja koji dovodi do znatnih poremećaja u strukturama šuma te s vremenom nanosi znatnu gospodarsku štetu sektoru šumarstva; (21) „klaster” znači okupljanje neovisnih poduzetnika, uključujući novoosnovana poduzeća, mala, srednja i velika poduzeća te savjetodavna tijela ili istraživačke organizacije, u cilju poticanja gospodarske/inovativne aktivnosti promicanjem intenzivnih interakcija, dijeljenja objekata i razmjene znanja i stručnog znanja te učinkovitim doprinosom prenošenju znanja, umrežavanju i širenju informacija među poduzetnicima u klasteru; (22) „mjere kontrole i iskorjenjivanja” znači mjere koje se odnose na bolesti životinja čije je izbijanje nadležno tijelo države članice službeno priznalo ili koje se odnose na organizme štetne za bilje ili invazivne strane vrste čiju je prisutnost nadležno tijelo države članice službeno priznalo; (23) „datum dodjele potpore” znači datum na koji je, na temelju primjenjivog nacionalnog pravnog režima, korisniku dodijeljeno zakonsko pravo na primanje potpore; (24) „okolišni incident” znači specifična pojava zagađenja, onečišćenja ili degradacije kvalitete okoliša koja je povezana sa specifičnim događajem i zahvaća ograničeno zemljopisno područje te koja uništava više od 30 % prosječne godišnje proizvodnje poduzetnika koji posluje sektoru poljoprivrede ostvarene u prethodnom trogodišnjem razdoblju ili trogodišnjeg prosjeka proizvodnje za prethodno petogodišnje razdoblje nakon isključivanja najveće i najmanje vrijednosti; u sektoru šumarstva, više od 20 % šumskog potencijala; ne obuhvaća opće okolišne rizike koji nisu povezani sa specifičnim događajem, kao što su klimatske promjene ili onečišćenje zraka; (25) „plan evaluacije” znači dokument koji obuhvaća jedan ili više programa potpore, a sadržava barem sljedeće elemente: ciljeve koji će se evaluirati, evaluacijska pitanja, pokazatelje rezultata, predviđenu metodu za provedbu evaluacije, zahtjeve u pogledu prikupljanja podataka, predloženi vremenski okvir evaluacije, uključujući datum podnošenja privremenog i završnog izvješća o evaluaciji, opis neovisnog tijela koje će provesti evaluaciju ili kriterije koji će se primjenjivati za njegov odabir te načine na koje će se evaluacija učiniti javno dostupnom; (26) „uginula stoka” znači životinje koje su eutanazirane na temelju konačne dijagnoze ili bez nje odnosno koje su uginule, uključujući mrtvookoćene i neokoćene životinje, na poljoprivrednom gospodarstvu ili prostorima odnosno tijekom prijevoza, ali koje nisu zaklane radi prehrane ljudi; (27) „brzorastuća stabla” znači šuma kratke ophodnje gdje vrijeme rasta stabla prije sječe nije kraće od 8 godina i nije dulje od 20 godina; (28) „program koji je nasljednik poreznog programa” znači program u obliku poreznih pogodnosti koji je izmijenjena verzija prethodno postojećeg programa u obliku poreznih pogodnosti i kojim se taj prethodno postojeći program zamjenjuje; (29) „biogorivo proizvedeno iz kultura za proizvodnju hrane i hrane za životinje” znači biogorivo proizvedeno iz kultura za proizvodnju hrane i hrane za životinje kako su definirane u Direktivi (EU) 2018/2001 Europskog parlamenta i Vijeća (23); (30) „prehrambeni proizvodi” znači prehrambeni proizvodi koji nisu poljoprivredni proizvodi i navedeni su na popisu u Prilogu I. Uredbi (EU) br. 1151/2012 Europskog parlamenta i Vijeća (24); (31) „šuma” znači zemljište površine veće od 0,5 hektara sa stablima višima od 5 metara i krošnjama koje pokrivaju više od 10 % površine ili stablima koja mogu doseći te vrijednosti in situ, isključujući zemljišta koja se prvenstveno koriste kao poljoprivredna ili urbana zemljišta, ili znači šuma kako je definira i primjenjuje država članica ili regija na temelju postojećeg nacionalnog zakonodavstva ili evidencijskog sustava, kako je obavijestila Komisiju u prijavi te, u slučaju intervencije u području ruralnog razvoja, kako je predviđeno u strateškom planu u okviru ZPP-a; (32) „bruto ekvivalent bespovratnog sredstva” znači iznos potpore ako je korisniku dodijeljena u obliku bespovratnog sredstva, prije odbitka poreza ili drugih naknada; (33) „pojedinačna potpora” znači jednokratna potpora i potpora dodijeljena pojedinačnim korisnicima na temelju programa potpora; (34) „nematerijalna imovina” znači imovina koja nema fizički ili financijski oblik, na primjer patenti, licencije, znanje i iskustvo ili druga vrsta intelektualnog vlasništva; (35) „invazivna strana vrsta” znači invazivna strana vrsta koja izaziva zabrinutost u Uniji i invazivna strana vrsta koja izaziva zabrinutost u državi članici kako su definirane u članku 3. točkama 3. i 4. Uredbe (EU) br. 1143/2014 Europskog parlamenta i Vijeća (25); (36) „velika poduzeća” znači poduzetnici koji ne ispunjavaju kriterije utvrđene u Prilogu I. Uredbi Komisije (EU) 2022/2472 (26); (37) „lokalna tržišta” znači jedno od sljedećega: (a) tržišta na udaljenosti od najviše 75 km od poljoprivrednoga gospodarstva s kojeg proizvod potječe, unutar koje se moraju odvijati aktivnosti prerade i prodaje krajnjem potrošaču; (b) tržišta za koja države članice utvrde primjerenu zamjensku definiciju i koja su udaljena najviše 100 km; (38) „stavljanje na tržište poljoprivrednih proizvoda” znači držanje ili izlaganje u cilju prodaje, ponuda na prodaju, isporuka ili bilo koji drugi način stavljanja na tržište, osim prve prodaje preprodavateljima i prerađivačima koju obavlja poljoprivrednik i svih djelatnosti povezanih s pripremom proizvoda za takvu prvu prodaju; prodaja krajnjim potrošačima koju obavlja primarni proizvođač smatra se stavljanjem na tržište poljoprivrednih proizvoda ako se odvija u zasebnim za to namijenjenim prostorima ili objektima; (39) „uzajamni fond” znači shema koju je akreditirala država članica u skladu s nacionalnim pravom i koja udruženim poljoprivrednicima, posjednicima šuma i upraviteljima šuma omogućuje da se osiguraju i da prime nadoknadu štete ako pretrpe ekonomske gubitke; (40) „neproduktivno ulaganje” znači ulaganje koje ne dovodi do znatnog povećanja vrijednosti ili profitabilnosti gospodarstva; (41) „operacije prije industrijske prerade” znači sječa, rasijecanje, guljenje kore, rezanje, skladištenje, zaštitna obrada i sušenje drva te sve ostale operacije obrade prije industrijskog piljenja drva u pilani, kao i piljenje ako je najveći kapacitet piljenja 20 000 m3 ulaznog oblog drva za piljenje godišnje; (42) „druga nepovoljna klimatska prilika” znači nepovoljni vremenski uvjeti koji ne čine nepovoljnu klimatsku priliku koja se može izjednačiti s prirodnom nepogodom; (43) „najudaljenije regije” znači regije iz članka 349. prvog stavka Ugovora; (44) „organizam štetan za bilje” znači bilo koja vrsta, soj ili biotip biljke, životinje ili patogenog uzročnika štetnog za bilje ili biljne proizvode; (45) „preventivne mjere” znači mjere koje se odnose na bolest životinja, organizam štetan za bilje ili invazivnu stranu vrstu koji se još nisu pojavili; (46) „primarna poljoprivredna proizvodnja” znači proizvodnja plodova zemlje i proizvoda stočarstva navedenih u Prilogu I. Ugovoru bez obavljanja dodatnih operacija kojima bi se promijenila priroda tih proizvoda; (47) „prerada poljoprivrednih proizvoda” znači svaka operacija provedena na poljoprivrednom proizvodu čiji je rezultat proizvod koji je isto poljoprivredni proizvod, osim djelatnosti na poljoprivrednim gospodarstvima koje su potrebne za pripremu životinjskih ili biljnih proizvoda za prvu prodaju; (48) „skupina ili organizacija proizvođača” znači skupina ili organizacija koja je osnovana za barem jednu od sljedećih svrha: (a) prilagodba proizvodnje i outputa proizvođača koji su članovi skupine ili organizacije zahtjevima tržišta; (b) zajedničko stavljanje robe na tržište, uključujući pripremu za prodaju, centralizaciju prodaje i opskrbu kupaca na veliko; (c) utvrđivanje zajedničkih pravila o informacijama o proizvodnji, osobito u pogledu berbe i dostupnosti; (d) druge aktivnosti koje mogu provoditi skupine ili organizacije proizvođača, kao što su razvoj poslovnih i marketinških vještina, organizacija i olakšavanje inovacijskih procesa, zajedničko upravljanje zemljištem članova, primjena uzgojnih praksi i proizvodnih tehnika prihvatljivih za okoliš te prakse i tehnike pogodne za dobrobit životinja; (49) „zaštićena životinja” znači svaka životinja zaštićena zakonodavstvom Unije ili nacionalnim zakonodavstvom, uključujući životinjske vrste za koje su u nacionalnom zakonodavstvu predviđena posebna pravila za očuvanje populacije; (50) „povratni predujam” znači zajam za projekt koji se isplaćuje u jednom ili više obroka, a uvjeti njegova povrata ovise o rezultatu projekta; (51) „organizacija za istraživanje i širenje znanja” znači subjekt (kao što su sveučilišta, istraživački instituti, agencije za prijenos tehnologije, posrednici za inovacije te fizičke osobe i/ili virtualni kolaborativni subjekti usmjereni na istraživanje), bez obzira na njegov pravni status ili način financiranja, čiji je primarni cilj neovisno provoditi temeljno istraživanje, industrijsko istraživanje ili eksperimentalni razvoj, kako su definirani u Okviru za državne potpore za istraživanje i razvoj i inovacije, ili prenositi rezultate tih djelatnosti široj javnosti s pomoću predavanja, objavljivanja ili prenošenja znanja; ako taj subjekt obavlja i gospodarske djelatnosti, financiranje, troškovi i prihodi od tih djelatnosti moraju se navesti zasebno; poduzetnici koji mogu imati presudan utjecaj na takav subjekt, na primjer kao vlasnici udjela ili članovi, ne mogu imati povlašten pristup rezultatima njegova rada; (52) „kratak lanac opskrbe” znači lanac opskrbe koji uključuje ograničen broj gospodarskih subjekata, posvećen suradnji, lokalnom gospodarskom razvoju i bliskim zemljopisnim i društvenim vezama između proizvođača, prerađivača i potrošača; (53) „mala infrastruktura” znači infrastruktura za koju su prihvatljivi troškovi ograničeni na 2 milijuna EUR; (54) „mali subjekt” znači mikropoduzeće kako je definirano u Preporuci Komisije 2003/361 (27) ili fizička osoba koja u trenutku podnošenja zahtjeva za potporu ne obavlja gospodarsku djelatnost; (55) „manji egejski otoci” znači manji otoci iz članka 1. stavka 2. Uredbe (EU) br. 229/2013; (56) „MSP-ovi” ili „mikropoduzeća te mala i srednja poduzeća” znači poduzetnici koji ispunjavaju kriterije utvrđene u Prilogu I. Uredbi Komisije (EU) 2022/2472; (57) „početak rada na projektu ili djelatnosti” znači početak aktivnosti ili građevinskih radova povezanih s ulaganjem ili prva pravno obvezujuća obveza za naručivanje opreme ili korištenje usluga ili bilo koja druga obveza koja projekt ili djelatnost čini neopozivima, ovisno o tome što nastupi prije; kupnja zemljišta i pripremni radovi, na primjer ishođenje dozvola i provedba studija izvedivosti, ne smatraju se početkom rada ili djelatnosti; kupnja zemljišta iz točke (153) podtočke (a) i točke (502) podtočke (c) u kojoj prihvatljivi troškovi za kupnju zemljišta iznose 100 % prihvatljivih troškova ulaganja smatra se početkom rada na projektu ili aktivnosti; (58) „održivo gospodarenje šumama” znači upravljanje šumskim zemljištima i njihovo korištenje na način i u mjeri kojima se održava njihova bioraznolikost, produktivnost, regenerativni kapacitet, vitalnost i njihov sadašnji i budući potencijal za ispunjenje relevantnih ekoloških, gospodarskih i socijalnih funkcija na lokalnoj, nacionalnoj i globalnoj razini te kojima se ne nanosi šteta drugim ekosustavima; (59) „materijalna imovina” znači imovina koja se sastoji od zemljišta, zgrada i postrojenja te strojeva i opreme; (60) „transakcijski trošak” znači dodatni trošak povezan s ispunjavanjem obveze koji se ne može izravno pripisati njezinoj provedbi ili nije uključen u troškove ili izgubljeni prihod koji se izravno nadoknađuju, te koji se može izračunati na temelju standardnih troškova; (61) „troškovi testiranja na transmisivnu spongiformnu encefalopatiju (TSE) i goveđu spongiformnu encefalopatiju (GSE)” znači svi troškovi, uključujući troškove pribora za testiranje i troškove uzimanja, prijevoza, testiranja, pohranjivanja i uništavanja uzoraka, potrebni za uzorkovanje i laboratorijsko testiranje u skladu s poglavljem C Priloga X. Uredbi (EZ) br. 999/2001 Europskog parlamenta i Vijeća (28); (62) „stabla za nasade kratkih ophodnji” znači vrste stabala obuhvaćene oznakom KN 06 02 9041 koje određuju države članice, a sastoje se od drvenastih trajnih kultura čiji podanci ili panjevi ostaju u zemlji nakon sječe i iz njih u sljedećoj sezoni izbijaju nove mladice te čiji maksimalni ciklus sječe određuju države članice; (63) „poduzetnik u teškoćama” znači poduzetnik koji ispunjava kriterije utvrđene u odjeljku 2.2. Smjernica Komisije o državnim potporama za sanaciju i restrukturiranje nefinancijskih poduzetnika u teškoćama; (64) „standard Unije” znači obvezan standard utvrđen u zakonodavstvu Unije kojim se određuje razina koju pojedini poduzetnici moraju postići, osobito kad je riječ o okolišu, higijeni i dobrobiti životinja; prema tome, standardi ili ciljne vrijednosti određeni na razini Unije koji su obvezujući za države članice, ali ne i za pojedinačne poduzetnike ne smatraju se standardima Unije; (65) „mladi poljoprivrednik” znači poljoprivrednik kako država članica odredi u svojem strateškom planu u okviru ZPP-a u skladu s člankom 4. stavkom 6. Uredbe (EU) 2021/2115; (66) za potrebe očuvanja genetskih resursa u poljoprivredi i šumarstvu: (a) „očuvanje in situ” u poljoprivredi znači očuvanje genetskog materijala u ekosustavima i prirodnim staništima te održavanje i obnova održive populacije vrsta ili divljih pasmina u njihovu prirodnom okruženju te, u slučaju udomaćenih životinjskih pasmina ili uzgojenih biljnih vrsta, u okruženju za poljoprivredni uzgoj u kojem su razvile svoja specifična svojstva; (b) „očuvanje in situ” u šumarstvu znači očuvanje genetskog materijala u ekosustavima i prirodnim staništima te održavanje i obnova održive populacije vrsta u njihovu prirodnom okruženju; (c) „očuvanje na poljoprivrednom gospodarstvu ili šumarskom gospodarstvu” znači očuvanje in situ i razvoj na razini poljoprivrednoga gospodarstva ili šumarskoga gospodarstva; (d) „očuvanje ex situ” znači očuvanje genetskog materijala za poljoprivredu ili šumarstvo izvan njegova prirodnog staništa; (e) „zbirka ex situ” znači zbirka genetskog materijala za poljoprivredu ili šumarstvo koja se drži izvan njegova prirodnog staništa.